আজকাল অনেকেই ‘নেতা’ হয়ে উঠছেন হঠাৎ করেই। কেউ কেউ তাদের ‘হাইব্রিড’ নেতা বলছেন। বাইরের দেশগুলোতে নেতা হওয়া অনেকটাই সাধনার ব্যাপার। ছাত্রজীবন থেকেই সেখানে ওই চর্চা চলে। আশার কথা হলো, আমাদের দেশেও নেতা হয়ে ওঠার চর্চা এখন শুরু হয়েছে স্কুল জীবন থেকেই। কিছুদিন আগে দেখলাম, স্কুলগুলোতে চলছে নেতা নির্বাচনের উৎসব। যদিও এ ধরনের চর্চা শিশু বয়সেই প্রতিহিংসামূলক আচরণ তৈরিতে সাহায্য করে বলে অনেকে প্রশ্ন তুলেছেন। তবে নতুন কোনও উদ্যোগ প্রথম দিকে কিছুটা হোঁচট খেলেও সময়ের সঙ্গে সঙ্গে তা পরিণত হয়ে ওঠে। তাই এ ধরনের উদ্যোগকে আমি স্বাগত জানাই। কেননা এই মুহূর্তে আমাদের দেশের যে সামাজিক-রাজনৈতিক পরিস্থিতি, তা আমাদের অগ্রসরমান অর্থনৈতিক পরিস্থিতিকে অনেকটাই পিছিয়ে দিচ্ছে।